b'\n_START_ARTICLE_\nFedera\xc8\x9bia Danubian\xc4\x83\n_START_SECTION_\n\xc3\x8enceputurile ideii federaliste\n_START_PARAGRAPH_\nPrimul care a inten\xc8\x9bionat s\xc4\x83 se ocupe de organizarea federal\xc3\xa3 a regiunii Dun\xc3\xa3rii a fost Napoleon I care a dorit un proiect pur politic, pentru a st\xc4\x83vili expansiunea rus\xc4\x83. Conform acestuia, Confedera\xc8\x9bia Dun\xc4\x83rii ar fi cuprins Moldova, \xc8\x9aara Rom\xc3\xa2neasc\xc4\x83 \xc8\x99i Serbia, urm\xc3\xa2nd ca acestora s\xc4\x83 li se uneasc\xc4\x83 ulterior Bulgaria._NEWLINE_\xc3\x8en 1826, boierul moldovean Nicolae Roznovanu a formulat un proiect menit s\xc4\x83 reuneasc\xc4\x83 popoarele slave din Imperiul Otoman \xc3\xaentr-o \xe2\x80\x9econfedera\xc8\x9bie a Dun\xc4\x83rii\xe2\x80\x9c sau \xc3\xaentr-un \xe2\x80\x9eRegat al Daciei\xe2\x80\x9c sub influen\xc8\x9b\xc4\x83 rus\xc4\x83. Grani\xc8\x9ba vestic\xc4\x83 a acestei confedera\xc8\x9bii ar fi fost limitat\xc4\x83 de Italia \xc8\x99i forma\xc8\x9biunea statatal\xc4\x83 respectiv\xc4\x83 ar fi putut fi un factor de promovare al intereselor Imperiului Rus fa\xc8\x9b\xc4\x83 de Imperiul Austriac sau Fran\xc8\x9ba._NEWLINE_Printre cei care au preconizat \xc3\xaen epoc\xc4\x83 o confedera\xc8\x9bie danubian\xc4\x83 care s\xc4\x83 dea satisfac\xc8\x9bie na\xc8\x9bionalit\xc4\x83\xc8\x9bilor, au fost \xc8\x99i autori din Italia (Cesare Balbo) preocupa\xc8\x9bi de soarta cona\xc8\x9bionalilor din Imperiul Austriac, Anglia (David Urquhart), Imperiul German (Friedrich List), Imperiul Austriac (Viktor von Andrian Werburg).\n_START_SECTION_\nRevolu\xc8\x9bia de la 1848\n_START_PARAGRAPH_\nIdeea federaliz\xc4\x83rii \xc3\xaen regiunea Dun\xc4\x83rii a g\xc4\x83sit suport \xc3\xaen persoana revolu\xc8\x9bionarului Lajos Kossuth._NEWLINE_Unii revolu\xc8\x9bionarii pa\xc8\x99opti\xc8\x99ti au g\xc3\xa2ndit \xc3\xaen exil planuri federliste. Astfel, Nicolae B\xc4\x83lcescu a eleborat un proiect intitulat Staturile Unite ale Dun\xc4\x83rii, iar Dimitrie Br\xc4\x83tianu s-a dovedit a fi un militant activ pentru propagarea \xc8\x99i sus\xc8\x9binerea ideii federaliste.\n_START_SECTION_\nSf\xc3\xa2r\xc8\x99itul Primului R\xc4\x83zboi Mondial\n_START_PARAGRAPH_\nSub numele de Confedera\xc8\x9bia Dun\xc4\x83rean\xc4\x83 sau de Blocul danubian unificat proiectul a ren\xc4\x83scut la \xc3\xaenceputul perioadei interbelice \xc8\x99i a fost sus\xc8\x9binut de Fran\xc8\x9ba, fiind destinat s\xc4\x83 fie sub protec\xc8\x9bia \xc8\x99i influen\xc8\x9ba ei. Proiectul a urm\xc4\x83rit s\xc4\x83 promoveze cooperarea economic\xc4\x83 \xc8\x99i \xc3\xaenl\xc4\x83turarea barierelor vamale \xc3\xaen cadrul fostului spa\xc8\x9biu austro-ungar, structura statal\xc4\x83 care ar fi ap\xc4\x83rut eventual urm\xc3\xa2nd s\xc4\x83 \xc3\xaenlocuiasc\xc4\x83 Austro-Ungaria.\n_START_SECTION_\nPlanul Tardieu\n_START_PARAGRAPH_\nPlanul Tardieu a fost un plan de reorganizare regional\xc4\x83 a Europei Centrale lansat \xc3\xaen 1932 de Andr\xc3\xa9 Tardieu. \xc3\x8en prima faz\xc4\x83 a exclus de la discu\xc8\x9biile prealabile statele direct interesate de subiect, prin consult\xc4\x83ri numai \xc3\xaentre Fran\xc8\x9ba, Marea Britanie \xc8\x99i Italia. De asemenea, a exclus Bulgaria \xc8\x99i a inclus doar cinci dintre \xc8\x9b\xc4\x83rile danubiene. Proiectul a fost perceput ca av\xc3\xa2nd scopuri electorale \xc8\x99i propagandistice._NEWLINE_Datorit\xc4\x83 lipsei de interes a marilor puteri de a stabilizaa situa\xc8\x9bia regional\xc4\x83 \xc8\x99i a contradic\xc8\x9biei dintre acestea, planul nu a avut succes, e\xc8\x99ecul s\xc4\x83u fiind consemnat la Conferin\xc8\x9ba de la Londra din 6-8 aprilie 1932. Cea mai mare opozi\xc8\x9bie a venit din partea Germaniei, care a sus\xc8\x9binut necesitatea unor tratate preferen\xc8\x9biale bilaterale. La aceea\xc8\x99i conferin\xc8\x9b\xc4\x83 alte variante contradictorii de organizare a bazinului Dun\xc4\x83rii, marcate de interesele na\xc8\x9bionale, au fost sus\xc8\x9binute de italieni \xc8\x99i francezi. \xc3\x8en timp ce primii au cerut extensia cercului danubian, francezii au considerat c\xc4\x83 le revine datoria de a indica ce trebuie \xc8\x99i ce nu trebuie f\xc4\x83cut.\n_START_SECTION_\nAl Doilea R\xc4\x83zboi Mondial\n_START_PARAGRAPH_\nSf\xc3\xa2r\xc8\x99itul r\xc4\x83zboiului a pus cap\xc4\x83t discu\xc8\x9biilor pentru crearea unei suprastructuri dun\xc4\x83rene de tip confederativ, guvernat\xc4\x83 de un set comun de reguli \xc8\x99i norme._NEWLINE_Problema reorganiz\xc4\x83rii acestui spa\xc8\x9biu conform unui set de reguli generale unanim acceptate, a revenit \xc3\xaen actualitate doar dup\xc4\x83 integrarea Rom\xc3\xa2niei \xc8\x99i Bulgariei \xc3\xaen anul 2007 \xc3\xaen Uniunea European\xc4\x83.'